
Istoricul campaniei „Salvaţi Roşia Montană” arată o multitudine 
de momente când statul român nu doar că aţinut ascunse 
documente din dosar, dar a şi făcut tot posibilul ca acestea să nu 
ajungă la public, susţin reprezentanţii Mining Watch România, 
într-un punct de vedere publicat, vineri, pe tema despăgubirilor 
pe care compania canadiană Gabriel Resources le solicită 
României. 


„Guvernul României a emis deja primele declaraţii privind decizia 
aşteptată în arbitrajul Gabriel Resources vs. România. Aceste 
declaraţii sunt asociate unor despăgubiri estimate la 2 miliarde de 
dolari, pe care România ar trebui să le plătească companiei 
miniere. 


Se pare că tribunalul arbitral a ajuns la o decizie pe care a 
comunicat-o deja ambelor părţi. Dacă ambele părţi sunt de acord, 
Decizia va fi publicată în întregime. 


În caz contrar, vor fi publicate doar extrase din aceasta. Conform 
relatărilor media care citează surse guvernamentale, anunţul 
oficial este planificat pentru data de 10 februarie 2024. 


În acest context, premierul Ciolacu a declarat că va face publice 
toate documentele care să arate cine a greşit în această speţă. 


Istoricul campaniei Salvaţi Roşia Montană ne arată însă o 
multitudine de momente când statul român nu doar că a ţinut 
ascunse documente din dosar, dar a şi făcut tot posibilul ca ele să 
nu ajungă la public”, notează organizaţia non-guvernamentală. 


Potrivit sursei citate, licenţa de exploatare a fost publicată într-o 
investigaţie Rise Project, nu în urma desecretizării acesteia de 
către statul român, iar timp de 14 ani actul oficial a fost unul 
dintre cele mai bine păstrate secrete ale uneia dintre cele mari 
afaceri româneşti. 


„Licenţa a fost acordată, în 1999, companiei statului Minvest, fără 
licitaţie, iar un an mai târziu, a ajuns, tot fără licitaţie, la compania 
privată Roşia Montană Gold Corporation (fosta Euro Gold 
Resources)”, subliniază Mining Wtach România. 


Organizaţia aminteşte şi de faptul că mass-media şi organizaţiile 
nonprofit au făcut public contractul de cooperare în valoare de 70 
de milioane de dolari încheiat între Gabriel Resources şi Ministerul 
Culturii, condus la acea vreme de către Kelemen Hunor, în 
schimbul emiterii de avize ilegale. 


Unul dintre voluntarii din cadrul organizaţiei, Roxana Pencea 
Brădăţan, consideră că dacă decizia privind despăgubirile cerute 
de Gabriel Resouces nu se va publica, „vom fi îndreptăţiţi să 
credem că a fost, de la bun început, un blat între Gabriel 
Resources şi statul român”. 


„După opt ani de parcurs documente şi audiat martori, Tribunalul 
Arbitral va include în decizia sa toate motivele pentru care a decis 
un anumit cuantum al compensaţiilor. 


Vrem să vedem această decizie publicată complet, nu în rezumat 
sau interpretată de membri ai Guvernului român, interesaţi direct 
să muşamalizeze implicarea şi răspunderea lor din ultimele cel 
puţin două decenii. Fiind o compensație din bugetul ţării, e 
normal ca fiecare cetăţean să vadă ce conţine „nota de plată” (...) 


Nicio declaraţie din partea lui Ciolacu şi a apropiaților săi nu poate 
fi credibilă în aceste condiţii până nu vedem toţi, public, toate 
detaliile sentinţei. leşirile publice din această perioadă au o 
puternică încărcătură electorală şi au rolul de a distrage atenţia 
publicului de la întregul istoric încărcat de corupţie şi decizii luate 
împotriva interesului cetăţenilor români”, a declarat Pencea 
Brădăţan. 


Conform reţelei Mining Watch România, în timpul perioadei de 
arbitraj, ONG-urile din România au depus. în total. trei puncte de 
vedere „amicus curiae”. 


Un amicus curiae este o persoană sau organizaţie care nu este 
parte într-un caz, dar oferă informaţii relevante pentru acesta. 


Dintre punctele de vedere depuse, două au fost acceptate (unul 
parţial), însă cel de-al treilea, transmis în iunie 2023, a fost respins 
după ce România nu a fost de acord, în ciuda solicitării făcute de 
către Tribunal. 

